पाएं अपने शहर की ताज़ा ख़बरें और फ्री ई-पेपरडाउनलोड करें
कानपुर के बिकरु ग्राम पंचायत में 25 साल बाद हुए निष्पक्ष मतदान का परिणाम आ चुका है। यहां मधु कमल कोरी ने जीत हासिल की है। उन्होंने अपने निकटतम प्रतिद्वंदी बिंदु कुमार को 54 वोटों से हराया है। यह गांव बीते साल उस वक्त चर्चा में आया था, जब गैंगस्टर विकास दुबे और उसके गुर्गों ने CO समेत आठ पुलिसकर्मियों की गोली मारकर हत्या कर दी थी। हालांकि बाद में विकास दुबे भी पुलिस एनकाउंटर में ढेर हो गया था।
निर्वाचित प्रधान मधु का कहना है कि विकास दुबे के जिंदा रहते यहां चुनाव लड़ना संभव नहीं था। पहले वही प्रधान तय कर देते थे और सब लोग उसके फैसले को मान लेते थे। उन्होंने अपनी जीत पर खुशी जाहिर करते हुए कहा कि वह बिकरु और इसके मजरे के विकास के लिए काम करेंगी।
जिसको चाहता उसे चुनाव में जितवा देता था विकास दुबे
गैंगस्टर विकास दुबे की मर्जी के बिना गांव में पंचायत चुनाव लड़ने के बारे में कोई सोच भी नहीं सकता था और जिसको अपराधी विकास दुबे चाहता था वही पर्चा दाखिल करता था और फिर वही चुनाव लड़ता था। बिकरु ग्राम पंचायत में साल 1995 में विकास दुबे प्रधान बना था। वह निर्विरोध चुना गया था। इसके बाद साल 2000 में जब सीट अनुसूचित जाति के लिए आरक्षित हुई तो उसने गायत्री को निर्विरोध प्रधान बनवाया था। लगभग 25 सालों तक गांव में होने वाले पंचायत चुनाव में सिर्फ और सिर्फ उसी के परिवार का वर्चस्व रहा और ज्यादातर उसके परिवार के लोग निर्विरोध चुनाव जीत जाते थे।
अपराधी विकास दुबे ने दो बार भाई की पत्नी और नौकर की पत्नी और करीबी को निर्विरोध प्रधान बनवाया, लेकिन इस बार के चुनाव में बिकरु गांव की कुछ अलग ही तस्वीर दिखाई पड़ी। जहां कभी विकास दुबे के खिलाफ खड़े होने की कोई हिम्मत नहीं कर पाता था, उसी पंचायत सीट पर 10 दावेदार प्रधान पद के लिए चुनाव मैदान में उतरे थे।
क्या है बिकरु कांड?
कानपुर में थाना चौबेपुर के अंतर्गत बिकरु गांव में 2 और 3 जुलाई 2020 की मध्य रात्रि अपराधी विकास दुबे और पुलिस के बीच मुठभेड़ हो गई थी। जिसमें आठ पुलिसकर्मी शहीद हो गए थे। उसके बाद पुलिस ने भी ताबड़तोड़ कार्रवाई करते हुए अपराधी विकास दुबे को एनकाउंटर में मार गिराया था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn